Lesersbrief: Hoe sosiaal is sosiale media?Chris Smal. Foto: Verskaf. Chris Smal van Worcester skryf: Ek het meer as ŉ jaar gelede my Facebook-rekening gedeaktiveer omdat ek te veel tyd daarop gemors het. Ek het dit nog nooit gemis nie. Desember was ons in die Sederberge waar daar genadiglik min tot geen selfoonsein was nie. Ek besluit toe ook om op te hou om Instagram te gebruik en mis dit ook glad nie. Die inhoud wat ander op sosiale netwerke plaas, dra niks werklik by tot my lewe nie. Hul menings oor dit wat ek geplaas het, beteken ook nie veel nie. Dit is te maklik om ŉ plasing te like of iets moois daaroor te tik, so hoeveel waarde het sulke kommentaar regtig? Niemand stel waarskynlik werklik belang in wat ek in my vrye tyd doen nie, en kommentaar wat iemand op sosiale media lewer oor ŉ foto wat ek daarvan neem, gaan ook nie maak dat ek dit meer of minder geniet nie. Ons het byvoorbeeld die afgelope naweek met ons twee kleuters besoek gebring aan die Kaapstad Waterfront en Kirstenbosch Botaniese tuin, en ons gate uit geniet ten spyte daarvan (of dalk ook as gevolg daarvan) dat ek niks daaroor gedeel het op sosiale media nie. Ek het ook gevind dat ek meer in die oomblik lewe aangesien ek nie genoop voel om foto’s te neem met my slimfoon nie. Ek spandeer ook meer gehaltetyd met my gesin omdat ek nie tyd mors met my neus in my slimfoon se skerm nie. Sosiale media is hier om te bly en as my kinders dit begin gebruik, sal ek weer deel moet raak daarvan. Ek hoop egter dat ek deur my voorbeeld vir hulle kan leer dat werklike interaksies baie belangriker is as dié op sosiale media, en dat hulle nie hulself moet verknies oor ander se menings oor hulle op sosiale media nie.